มหาวิทยาลัยหอการค้าไทย เผยผลสำรวจแรงงานที่มีรายได้ต่ำกว่า 15,000 บาท ระบุ ส่วนใหญ่มีภาระหนี้สินต่อครัวเรือนเพิ่มขึ้น
มหาวิทยาลัยหอการค้าไทย เผยผลสำรวจแรงงานที่มีรายได้ต่ำกว่า 15,000 บาท ระบุ ส่วนใหญ่มีภาระหนี้สินต่อครัวเรือนเพิ่มขึ้น ขณะที่การใช้จ่ายวันแรงงาน คาดเงินสะพัด 2,232 ล้านบาท ต่ำสุดในรอบ 3 ปี     นายธนวรรธน์  พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผย รายงานผลการสำรวจ "สถานภาพแรงงานไทย : กรณีศึกษาผู้มีรายได้ ต่ำกว่า 15,000 บาท” จาก 1,200 ตัวอย่างทั่วประเทศ ในกลุ่มอาชีพข้าราชการ / รับจ้าง/พนักงานเอกชน/รัฐวิสาหกิจ / และรับจ้างรายวัน พบว่า ส่วนใหญ่จะมีรายได้เฉลี่ยเดือนละ 10,000 -15,000 บาท โดยสัดส่วนร้อยละ 86.2 ไม่มีเงินออม ทำให้แรงงานกว่าร้อยละ 95 มีภาระหนี้สิน โดยเฉลี่ยจำนวนหนี้สินต่อครัวเรือนอยู่ที่ 158,000 บาท ขยายตัวเพิ่มขึ้นถึงร้อยละ 15 เมื่อเทียบกับปีก่อน แต่ยังมีสัดส่วนการกู้เงินในระบบสูงกว่า และในช่วง 1 ปีที่ผ่านมา ส่วนใหญ่ยังเจอกับปัญหาผิดนัดชำระหนี้ รวมทั้งยังมองว่าเศรษฐกิจในประเทศยังทรงตัว ทั้งนี้ แรงงานส่วนใหญ่ เห็นว่าค่าจ้างขั้นต่ำในปัจจุบัน มีความเหมาะสมในระดับปานกลางเท่านั้น จึงอยากให้มีการขึ้นค่าแรงขั้นต่ำให้สอดคล้องกับค่าสาธารณูปโภค  ค่าเดินทาง และราคาอาหารที่เพิ่มขึ้น สำหรับ กิจกรรมในช่วงวันแรงงานปีนี้ คาดว่าจะมูลค่าการใช้จ่ายประมาณ2,232 ล้านบาท ขยายตัวร้อยละ 1.8 เมื่อเทียบกับปีที่แล้ว ต่ำสุดในรอบ 3 ปี